Veranda
Veranda – prie gyvenamojo namo (dažniausiai vienaukščio) lauko durų pristatytas atviras arba įstiklintas priestatas su stogu. Veranda (ypač, šiltuosiuose kraštuose) neretai būna nuo lauko atskirta turėklais ir gali juosti namą iš kelių pusių. Veranda būna gyvenamuosiuose namuose, sodo nameliuose, pasitarnauja kaip prieangis arba vieta leisti laiką karštomis dienomis. Tradiciškai buvo populiarios pietų kraštų architektūroje, apsodinamos vešlia augmenija. Lietuvoje mada prie gyvenamųjų namų statyti verandas išplito XX a. vid. Žodis indiškos kilmės: iš hindi varaṇḍā bei bengalų bārāṇḍā.